CELEX: 32019R0460
Language: el
Date: 2019-01-30 00:00:00
Title: Κατ' εξουσιοδότηση κανονισμός (ΕΕ) 2019/460 της Επιτροπής, της 30ής Ιανουαρίου 2019, για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εξαιρούμενων οντοτήτων (Κείμενο που παρουσιάζει ενδιαφέρον για τον ΕΟΧ)

22.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 80/8
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/460 ΤΗΣ ΕΠΙΤΡΟΠΗΣ
         της 30ής Ιανουαρίου 2019
         για την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εξαιρούμενων οντοτήτων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 1 παράγραφος 6,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν ως προς το Ηνωμένο Βασίλειο και εντός αυτού από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω περίοδο.
                  
               
                     (2)
                  
                  
                     Η συμφωνία αποχώρησης στην οποία κατέληξαν οι διαπραγματευτές περιέχει ρυθμίσεις για την εφαρμογή διατάξεων του ενωσιακού δικαίου ως προς το Ηνωμένο Βασίλειο και εντός αυτού πέραν της ημερομηνίας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο. Εάν η εν λόγω συμφωνία τεθεί σε ισχύ, ο κανονισμός (ΕΕ) αριθ. 648/2012, συμπεριλαμβανομένης της εξαίρεσης που προβλέπεται στο άρθρο 1 παράγραφος 4 στοιχείο α) του κανονισμού, θα εφαρμοστεί ως προς το Ηνωμένο Βασίλειο και εντός αυτού κατά τη διάρκεια της μεταβατικής περιόδου βάσει της εν λόγω συμφωνίας και θα παύσει να ισχύει στο τέλος αυτής της περιόδου.
                  
               
                     (3)
                  
                  
                     Η αποχώρηση του Ηνωμένου Βασιλείου από την Ένωση θα έχει, ελλείψει ειδικών διατάξεων, ως αποτέλεσμα η εξαίρεση για τα μέλη του Ευρωπαϊκού Συστήματος Κεντρικών Τραπεζών (ΕΣΚΤ) και άλλους οργανισμούς των κρατών μελών που επιτελούν παρόμοιες λειτουργίες, καθώς και λοιπούς δημόσιους φορείς της Ένωσης που διαχειρίζονται το δημόσιο χρέος ή παρεμβαίνουν στη διαχείρισή του, όπως αναφέρεται στο άρθρο 1 παράγραφος 4 στοιχείο α) του κανονισμού (ΕΕ) αριθ. 648/2012, να μην εφαρμόζεται πλέον στην κεντρική τράπεζα ή σε άλλους δημόσιους φορείς του Ηνωμένου Βασιλείου που διαχειρίζονται το δημόσιο χρέος ή παρεμβαίνουν στη διαχείρισή του.
                  
               
                     (4)
                  
                  
                     Η Επιτροπή προέβη σε αξιολόγηση της διεθνούς μεταχείρισης των κεντρικών τραπεζών και των δημόσιων φορέων που διαχειρίζονται το δημόσιο χρέος ή παρεμβαίνουν στη διαχείρισή του βάσει της νομοθεσίας που θα εφαρμόζεται στο Ηνωμένο Βασίλειο μετά την αποχώρησή του από την Ένωση και υπέβαλε τα συμπεράσματά της στο Ευρωπαϊκό Κοινοβούλιο και το Συμβούλιο. Ειδικότερα, η Επιτροπή διενήργησε συγκριτική ανάλυση της μεταχείρισης, καθώς και των προτύπων διαχείρισης κινδύνου που εφαρμόζονται στις συναλλαγές σε παράγωγα στις οποίες προβαίνουν οι εν λόγω φορείς και οι κεντρικές τράπεζες στο Ηνωμένο Βασίλειο.
                  
               
                     (5)
                  
                  
                     Η Επιτροπή, στην αξιολόγησή της, κατέληξε στο συμπέρασμα ότι η κεντρική τράπεζα και οι δημόσιοι φορείς του Ηνωμένου Βασιλείου που διαχειρίζονται το δημόσιο χρέος ή παρεμβαίνουν στη διαχείρισή του θα πρέπει να εξαιρούνται από τις απαιτήσεις εκκαθάρισης και αναφοράς, καθώς και από την απαίτηση εφαρμογής τεχνικών μετριασμού του κινδύνου σε μη εκκαθαριζόμενες συναλλαγές, όπως προβλέπεται στον κανονισμό (ΕΕ) αριθ. 648/2012.
                  
               
                     (6)
                  
                  
                     Οι αρχές του Ηνωμένου Βασιλείου παρείχαν διαβεβαιώσεις σχετικά με το καθεστώς, τα δικαιώματα και τις υποχρεώσεις των μελών του ΕΣΚΤ, καθώς και για την πρόθεσή τους να χορηγήσουν στα μέλη του ΕΣΚΤ και σε άλλους οργανισμούς των κρατών μελών που επιτελούν παρόμοιες λειτουργίες και λοιπούς δημόσιους φορείς της Ένωσης που διαχειρίζονται το δημόσιο χρέος ή παρεμβαίνουν στη διαχείρισή του, εξαίρεση ανάλογη προς εκείνη που προβλέπεται στο άρθρο 1 παράγραφος 4 του κανονισμού (ΕΕ) αριθ. 648/2012.
                  
               
                     (7)
                  
                  
                     Ως εκ τούτου, η κεντρική τράπεζα του Ηνωμένου Βασιλείου και οι δημόσιοι φορείς που διαχειρίζονται το δημόσιο χρέος ή παρεμβαίνουν στη διαχείρισή του στο Ηνωμένο Βασίλειο θα πρέπει να συμπεριληφθούν στον κατάλογο των εξαιρούμενων οντοτήτων που προβλέπονται στον κανονισμό (ΕΕ) αριθ. 648/2012.
                  
               
                     (8)
                  
                  
                     Συνεπώς, ο κανονισμός (ΕΕ) αριθ. 648/2012 θα πρέπει να τροποποιηθεί αναλόγως.
                  
               
                     (9)
                  
                  
                     Η Επιτροπή εξακολουθεί να παρακολουθεί σε τακτική βάση τη μεταχείριση των εν λόγω κεντρικών τραπεζών και των δημόσιων φορέων που εξαιρούνται από τις απαιτήσεις εκκαθάρισης και αναφοράς που προβλέπονται στον κατάλογο του άρθρου 1 παράγραφος 4 στοιχείο γ) του κανονισμού (ΕΕ) αριθ. 648/2012. Ο σχετικός κατάλογος μπορεί να επικαιροποιείται με βάση την εξέλιξη των κανονιστικών ρυθμίσεων στις εν λόγω τρίτες χώρες και λαμβανομένων υπόψη των τυχόν νέων σχετικών πηγών πληροφοριών. Η εν λόγω επανεξέταση θα μπορούσε να οδηγήσει στην αφαίρεση ορισμένων τρίτων χωρών από τον κατάλογο των εξαιρούμενων οντοτήτων.
                  
               
                     (10)
                  
                  
                     Ο παρών κανονισμός θα πρέπει να αρχίσει να ισχύει επειγόντως και θα πρέπει να εφαρμόζεται από την επομένη της ημερομηνίας κατά την οποία ο κανονισμός (ΕΕ) αριθ. 648/2012 παύει να ισχύει ως προς το Ηνωμένο Βασίλειο και εντός αυτού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 1 παράγραφος 4 στοιχείο γ) του κανονισμού (ΕΕ) αριθ. 648/2012, προστίθεται το ακόλουθο σημείο ix):
            
               
                           «ix)
                        
                        
                           Ηνωμένο Βασίλειο της Μεγάλης Βρετανίας και της Βόρειας Ιρλανδίας.»
                        
                     
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την επομένη της ημερομηνίας κατά την οποία ο κανονισμός (ΕΕ) αριθ. 648/2012 παύει να ισχύει ως προς το Ηνωμένο Βασίλειο και εντός αυτού.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 201 της 27.7.2012, σ. 1.